January | 2016 | BILTONG & POT- ROAST
January 26, 2016 by Biltong & Pot-roast
As iemand darem destyds toe ek in die 1970's nog op skool was, vir my sou vertel het dat ek eendag 'n alles-in-een-toestel sou hê waarmee ek kan bel, foto's neem, films maak (daar was nog nie videos nie), flieks kyk, speletjies speel, briewe, foto's en films oor die wêreld heen stuur, inkopies kan doen, boeke kan lees, al die inligting wat in die biblioteek is kan opkyk en nog baie meer, sou my tweede vraag seker gewees het: Hoeveel wiele het hy? My eerste vraag sou natuurlik gewees het: "Het jy weer vergeet om vanoggend jou pille te drink?"
Ek en my seun-wat-altyd-die baie-vrae-gevra-het, dink vandag steeds goed uit wat vandag nie bestaan nie, maar wat oor 5, 10 of twintig jaar huishoudelike items gaan wees. Ons is baie lankal verby die onderwerp van vlieënde karre (wat ons, so terloops, dink nie baie gou gaan gebeur nie). Ons dink meer in die rigting van satellietbeheerde konvooi-karre vir die nabye toekoms.
Vandag presies negentig jaar gelede het die mense ook gefrons toe John Logie Baird sy kontrepsie wou demonsteer. Op 26 Januarie 1926 het hy in Soho, Londen voor lede van die Royal Institute en 'n joernalis van The Times daarin geslaag om 'n flikkerende beeld van 'n vrouegesig oor 'n paar meter heen te sein. Hy het sy toestel die "televisor" genoem.
Sy entoesiasme is nie gedeel nie en sy demonstrasie is maar met louerige reaksie ontvang. Die koerant het berig: "It has yet to be seen to what extent further developments will carry Mr Baird's system towards practical use."
Die ander koerante het geen belangstelling getoon nie. Baird wou sy televisor gaan demonstreer, toe een redakteur opdrag gee: "For God's sake, go down to reception and get rid of a lunatic who's down there. He says he's got a machine for seeing by wireless!"
Hy het hom egter nie daardeur laat afskrik nie. Om 'n lang storie kort te maak – 'n raps minder as 11 jaar later, op 2 November 1936 het die BBC met gereelde televisie-uitsendings begin. Ons ken almal die pad verder.
Heel dikwels knak ons onder terugslae en kritiek. Dink net hoe anders dinge sou gewees het as mense soos Baird, Bell, Ford, Curie en so baie ander in 'n selfbejammerende bondel gaan opkrul het na elke terugslag.
My liewe ma het baie waarhede op my lewe gestempel. Een van hulle was:
"Never say die, get up and try!"
En ek traai…
NUWEJAARSVOORNEME SE GAT!
January 1, 2016 by Biltong & Pot-roast
Daar's mos die ou wat op 'n groot skat gesit het. Die enigste probleem was, die skat was so drie meter onder harde grond. Elke dag het hy daar gaan sit en droom van die dag wat hy die skat uitgegrawe het. Hy het al twee notaboeke vol planne geskryf – planne hoe om presies deur die harde grond te breek, hoe hy die grond wat uitgegrawe gaan word wegwerk en hoe om die groot skat uit die grond te lig. Natuurlik is groot dele in hierdie notaboeke volgeskryf oor wat presies hy met die skat gaan doen. Vir jarre sit hy nou al so en dink en beplan.
So sit hy met sy graaf en notaboeke daar tot iemand op 'n dag van hom wil weet wanneer hy begin grawe. Antwoord hy met sy oë na bo: "Jong, hierie son is niemand se speelmaat nie. Ek wag net lat hy so effens afkoel".
Laatmiddag stap hy met die graaf oor die skouer huis toe. Selle ou wat die eerste vraag gevra het, wil toe weet hoe ver hy gevorder het. Hy hoor toe: "Ag jong, ek besef toe dis nou al so laat in die dag, miskien moet ek eerder vroegdag begin met die hele dag voor my".
Naant vra iemand op 'n dag weer vir hom hoe vorder hy. Kom sy antwoord: " Man kyk, ek besef toe dat vir hierie werk, jong, 'n graaf gaan nie daar werk nie. Nee lat'ek jou vertel, daai grond is hard, hoor. Jy kort spesiale toerusting."
Op die vraag wat sy plan dan is, het hy ook 'n antwoord. "Ja kyk, saak is nou so: Sodra ek genoeg geld het, dan koop ek daai toerusting en dan beginne ek te grou. Sommer eerste ding"
Later wonder iemand hoe sy spaarplanne vorder om genoeg geld op te pot vir die spesiale toerusting.
"Swarrie ja kyk, ek en geld was mos nou nog nooooit beste pelle nie. Maar ek werk aan daai plan. Ek wag nou net vir 'n los gelukkie. Hier's my tieket, koop elke week 'n lotterie-tieket en as ek daai jackpot slaat, is ek weg voor. Weg voor, seg ek jou."
So stap die jare aan tot op 'n dag…
Neeee, hy slaat toe nie die jackpot nie. Hy slaat dood neer. Daar op sy skat wat net 'n paar meter onder hom begrawe is, kry hulle hom met 'n ongebruikte graaf net so langs hom.